Prezident yangilangan namunaviy loyihalar boʻyicha qurilgan uylarni borib koʻrdi

02.06.2017
Prezidentimiz Shavkat Mirziyoyevning 2016-yil 21-oktabrdagi “2017-2021-yillarda qishloq joylarda yangilangan namunaviy loyihalar boʻyicha arzon uy-joylar qurish dasturi toʻgʻrisida”gi qaroriga muvofiq barcha joylarda shinam turar joylar bunyod etilmoqda. 


Davlatimiz rahbari Boʻz tumani “Chorvador” mahalla fuqarolar yigʻini hududida qurilgan ana shunday uylarni borib koʻrdi. Akmal va Zilolaxon Rahmonovlar xonadonida boʻlib, bu yerda yaratilgan sharoitlar, oilaning turmushi, farzandlar tarbiyasi bilan qiziqdi. 


Ushbu mahallada maydoni 2 sotixli, uch xonali 10 zamonaviy uy bunyod etilgan. Ularda yotoqxona, mehmonxona, oshxona, xoʻjalik binolari mavjud. Uylar tabiiy gaz, toza ichimlik suvi va elektr energiyasi bilan ta’minlangan. 


Shavkat Mirziyoyev bunday turar joylarni koʻproq qurib, odamlarga munosib sharoitlar yaratish doimo e’tiborda boʻlmogʻi zarurligini ta’kidladi. Mutasaddilarga uy-joylarni aholi va zamon talablari asosida loyihalashtirish va bunyod etish yuzasidan tavsiyalar berdi.